钦定古今图书集成/理学汇编/文学典/第211卷
## 钦定古今图书集成/理学汇编/文学典/第211卷

| 钦定古今图书集成 理学汇编 第二百十一卷 |

| |

钦定古今图书集成理学汇编文学典

第二百十一卷目录

诗部纪事九

文学典第二百十一卷

《宋史宝仪传》：仪学问优博，风度峻整，弟俨、侃、偁、僖皆
相继登科。冯道与禹钧有旧，尝赠诗有“灵椿一株老，
丹桂五枝芳”之句，缙绅多讽诵之，时号“宝氏五龙。”
《赵普传》：“普出为武胜军节度、检校太尉兼侍中，帝作
诗以饯之。普奉而泣曰：‘陛下赐臣诗，当刻石，与臣朽
骨同葬泉下’。帝为之动容。翊日谓宰相曰：‘普有功国
家，朕昔与游，今齿发衰矣，不容烦以枢务，择善地处
之，因诗什以导意。普感激泣下，朕亦为之堕泪’。”宋琪
对曰：“昨日普至中书，执御诗涕泣，谓臣曰：‘此生馀年，
无阶上答，庶希来世得效犬马力’。臣昨闻普言，今复
闻宣谕，君臣始终之分，可谓两全。”

《孔承恭传》：“承恭为大理寺丞，献宫词，托意求进。太祖
怒其引喻非宜，免所居官，放归田里。”

《曹翰传》：翰阴狡多智数，好夸诞，贪冒货赂，饮酒至数
斗不乱。每奉事上前，虽数十条，皆默识不少差。尝作
《退将》诗曰：“曾因国难披金甲，耻为家贫卖宝刀。”翰直
禁日，因语及之。上悯其意，故有银钱之赐。

《钱氏世家》：“俶颇知书，雅好吟咏。在吴越日，自编其诗
数百首为《正本集》。因陶谷奉使至杭州，求为之序。”
《慎从吉传》：“从吉，钱俶之婿也，以光禄卿致仕，未几卒，
年七十。从吉喜为诗，时有警语。”

《赵昌言传》：“昌言字仲谟，汾州孝义人。父叡，从事使府。
太宗尹开府，选为雍丘、太康二县令，后终安申观察
判官。昌言少有大志，赵逢、高锡、寇准皆称许之。太平
兴国三年，举进士，文思甚敏，有声于场屋，为贡部首
荐。廷试日，太宗见其辞气俊辩，又睹其父名，谓左右
曰：‘是尝为东畿宰，朕之生辰，必献诗百韵为寿’。”善训
其子，亦可嘉也。擢寘甲科。

《李虚己传》：“虚己字公受，建安人，知荣州，未行，改遂州。
时太宗励精政事，尝手书二十馀纸曰：‘公勤洁己，奉
法除奸，惠爱临民者，乃可书为劳绩，月给奉以实钱，
命有司择群臣以治最闻者赐之，仍谕曰：‘除奸之要，
在乎奉法，不可因以生事’。时虚己被赐，因献诗自陈
父子遭遇，荣及祖母。帝悦，为批其纸尾曰：‘虚己学古
入官，荣亲事生，奉书为郡，欲布新规，朕得良二千石
矣’’。”遂赐五品服，又赐其祖母钱五十万，命翰林学士
张洎会两制、三馆儒臣，遍阅所批诏。虚己喜为诗，数
与同年进士曾致尧及其婿晏殊唱和。初，致尧谓曰：
“子词诗虽工，而音韵犹哑。”虚己未悟，后得沈休文所
谓前有浮声，则后须切响，遂精于格律。有《雅正集》十
卷。

《杨亿传》：“亿为光禄寺丞，属后苑赏花曲宴，太宗召命
赋诗于坐侧。又上《金明池颂》，太宗诵其警句于宰相。
明年三月，苑中曲宴，亿复以诗献，太宗讶有司不时
召，宰相言：‘旧制未贴职者不预’。”即以亿直集贤院。
《吕端传》：“时吕蒙正为相，太宗欲相端。或曰：端为人糊
涂。太宗曰：端小事糊涂，大事不糊涂，决意相之。”会曲
宴后苑，太宗作钓鱼诗有云：“欲饵金钩深未达，蟠溪
须问钓鱼人。”意以属端。后数日，罢蒙正而相端焉。
《魏昭亮传》：昭亮字克明，公主所生，幼未名，太宗召入
禁中，命赋赏花诗，诗成上之，太宗大悦，酌以上尊酒，
命笔题“从训”、“昭亮二名，令自择之。”

《何蒙传》：“蒙字叔昭，洪州人，少精《春秋左氏传》。李煜时
举进士不第，因献书言事，署录事参军。入宋，授洺州
推官。太平兴国五年，调遂宁令。时太宗亲征契丹还，
作诗以献，召见赏叹，授右赞善大夫。”

《罗处约传》：“处约字思纯，登第为临涣主簿，再迁大理
评事，知吴县。王禹偁知长洲县，日以诗什唱酬，苏、杭
间多传诵。后并召赴阙，上自定题以试之，以禹偁为
右拾遗，处约著作郎，皆直史馆，赐绯鱼。”

《戚纶传》：“纶知太和县，父同文卒于随州，纶徒步奔讣
千里馀。俄诏起复莅职，就加大理评事。江外民险悍，
多构讼，为《谕民诗》五十篇，因时俗耳目之事，以申规
诲，老幼多传诵之。”

《李度传》：“度，河南洛阳人。周显德中，举进士。度工于诗，
有‘醉轻浮世事，老重故乡人’之句。时翰林学士申文
炳知贡举，枢密使王朴移书录其句以写之，文炳即
擢度为第三人。释褐永宁县主簿，累迁殿中丞，知歙
州。坐事左迁绛州团练使，十年不调。度在歙州，尝以

甚悦，擢为虞部员外郎、直史馆，赐绯。端拱初，籍田毕，
交州黎桓加恩，命度借太常少卿充官告国信副使，
上赐诗以宠行。未至交州，卒于太平军传舍，年五十
七。度之南使，每至州府，即借《图经》，观其胜迹，皆形篇
诗。以上所赐诗有“奉使南游多好景”之句，遂题为《奉
使南游集》，未成编而亡。

《苏易简传》：易简充翰林学士，迁中书舍人，充承旨。先
是，曲宴将相，翰林学士皆预坐，梁迥启太祖罢之。又
皇帝御丹凤楼，翰林承旨侍从升楼西南隅，礼亦废。
至是，易简请之，皆复旧制。易简续唐李肇《翰林志》二
卷以献，帝赐诗以嘉之。帝尝以轻绡飞白大书“玉堂
之署”四字，令易简榜于厅额。易简会韩任、毕士安、李
至等往观。上闻，遣中使赐宴甚盛，至等各赋诗以纪
其事，宰相李昉等亦作诗颂美之。

《李昌龄传》：“太平兴国三年，举进士，大理评事，通判合
州，历将作监丞，右赞善大夫，通判银州。京城开金明
池，昌龄献诗百韵，太宗嘉之，擢右拾遗直史馆，赐绯。”
《钱易传》：“易字希白，始父倧嗣吴越王，为大将胡进思
所废，而立其弟俶。俶归朝，群从悉补官。易与兄昆不
见录，遂刻志读书。昆字裕之，举进士，为治宽简便民”，
能诗，善草隶书。累官右谏议大夫，以秘书监卒于家。
易年十七，举进士，试《崇政殿》三篇，日未中而就，言者
恶其轻俊，特罢之。然自此以才藻知名。太宗尝与苏
易简论唐世文人，叹时无李白。易简曰：“今进士钱易
为歌诗殆不下白。”太宗惊喜曰：“诚然，吾当自布衣召
置翰林。”值盗起剑南，遂寝。真宗在东宫，图山水扇，《会
易》作歌，赏爱之。

《杨徽之传》：“徽之字仲猷，建州浦城人。祖郜，仕闽为义
军校。家世尚武，父澄，独折节为儒，终浦城令。徽之幼
刻苦为学，邑人江文蔚善赋，江为能诗，徽之与之游
从，遂与齐名。周显德中，举进士。太平兴国初，知全州，
迁拾遗、右补阙，代还。太宗素闻其诗名，因索所著，徽
之以数百篇奏御，且献诗为谢。其卒章有‘十年流落
今何幸，叨遇君王问姓名’”语，太宗览之称赏，自是圣
制多以别本为赐。迁侍御史、权判刑部。尝属疾，遣尚
医诊疗，赐钱三十万。转库部员外郎，赐金紫，判南曹
同知京朝官差遣。会诏李昉等采缉前代文字，类为
《文苑英华》，以徽之精于风雅，分命编诗为百八十卷。
历迁刑、兵二部郎中。献《雍熙词》，上赓其韵以赐。
《文苑传》夏侯嘉正为右正言直史馆，兼直秘阁，赐绯
鱼。元夕，上御乾元门观灯，嘉正献五言十韵诗，其末
句云：“两制诚堪羡，青云侍玉舆。”上依韵和以赐之。有
狭劣，“终虽举通才列上居”之句，议者以为诫嘉正之
好进也。

《和传》：“㠓迁右正言是岁太宗亲试贡士。㠓预考校
作歌以献。上对宰相称赏之。”

《王禹偁传》：禹偁为大理评事，同年生罗处约时宰吴
县，日相与赋咏，人多传诵。端拱初，太宗闻其名，召试，
擢右拾遗，直史馆，赐绯。故事，赐绯者，给涂金银带，上
特命以文犀带宠之。端拱二年，亲试贡士，召禹偁赋
诗立就。上悦曰：“此不逾月，遍天下矣。”

《李至传》：“至参知政事，徙知河南府，卒。至尝师徐铉，手
写铉及其弟锴集，置于几案。又赋《五君咏》，为铉及李
昉、石熙载、王祐、李穆作也。”

《魏丕传》：“丕为户部使。端拱初，迁度支使。是冬，出为黄
州刺史。还朝，召对便坐，赐御书《急就章》《朱邸集》。丕退
作歌以献，因自述愿授台省之职。太宗面谕曰：‘知卿
本儒生，然清望，官奉给不若刺史之优也’。历左骁卫
大将军。丕好歌诗，颇与士大夫游接，有时称。南唐主
李煜妻卒，遣丕充吊祭使，且使观其意趣。煜邀丕登”
昇元阁赋诗，丕有“朝宗海浪拱星辰”之句，以风动之。
太宗尝赐诗，命丕与柴禹锡和焉。

《李肃传》：“肃尝作大宋乐章九首，取九成”、“九夏”之义，以
颂国家盛德，其文甚工。

《吕祐之传》：“祐之为起居舍人，端拱中，副吕端使高丽，
假内库钱五十万以办装，遇风涛，舟欲覆，祐之悉取
所得货沉之，即止。复献《海外覃皇泽》诗十九首，太宗
嘉之，仍蠲其所贷。”

《宗室列传》：真宗自即位以来，屡以学术勖宗子。元偓
首冠藩戚，益自修励，上每制篇什，必令属和。一日，谓
宰相曰：“朕每戒宗子作诗习射，如闻颇精习，将临观
焉。”因幸元偓邸第，宴从官宫僚毕会试七言诗。元偓
奉觞上寿，赐袭衣、金帛、器币、缗钱。

《李维传》：“维，沆之弟，字仲方，第进士，为保信军节度推
官。真宗初，献圣德诗，召试中书，擢直集贤院，以沆相
避知歙州，迁工部尚书。会塞下传契丹将绝盟，复遣
维往使。其主隆绪重维名，馆劳加礼，使赋《两朝悠久》
诗。诗成，大喜。既还，帝欲用为枢密使，或斥维赋诗自
称小臣，乃寝。”

《黄夷简传》：“夷简字明举，喜谈论，善属文，尤工诗咏，老而不辍。尝摄鸿胪卿，护许国长公主葬在道，驸马都
尉魏咸信礼接甚薄。夷简御之，言于上云：‘发引之日，
以钱三十千遗臣治装，不重王人。若有轻国命之意，
臣拒不纳’。上遣中使诘咸信，咸信言：夷简始受命，屡
有求丐，又献挽词以希赂遗，臣皆不敢受，以是为慊。”
既而夷简又贡歌诗一编，大率讥咸信吝啬，且形于
怨诅，复言所未受三十千钱，意欲索取。真宗甚鄙之，
且不欲其诗歌布于外，命中书召夷简对，焚之。
《宗室列传》：“德文，廷美子，少好学，工为辞章。真宗封泰
山，祀汾阴，幸亳，德文必奏赋颂。帝每赐诗，辄令属和，
数言愿得名士为师友，特命翰林学士杨”亿与之游。
亿卒，为诗十章悼之。

《宗室列传》：惟和雅好学，诗颇清丽，工笔札，优游典籍，
以礼法自居，宗室推重。尝和御制诗，上称其有理致。
及卒，上谓宰相王旦等曰：“惟和好文力学，加之谨愿，
皇族之秀也，不幸短命。”嗟悼久之，至于泣下。录其槁
二十二轴，上亲制序，藏秘阁。

《隐逸传》。魏野为诗精苦，有唐人风格，多警策句。所有
《草堂集》十卷。大中祥符初，契丹使至，尝言本国得其
帙，愿求全部，诏与之。祀汾阴岁，与李渎并被荐，遣陕
令王希招之，野上言曰：“陛下告成天地，延聘岩薮，臣
实愚赣，资性慵拙，幸逢圣世，获安故里。早乐吟咏，实
匪《风》《骚》，岂意天慈，曲垂搜引。但以尝婴心疾，尤疏礼
节。麋鹿之性，顿缨则狂。岂可瞻对殿墀，仰奉清燕。望
回过听，许令愚守，则畎亩之间，永荷帝力。”诏州县长
吏常加存抚，又遣使图其所居观之。五年四月，复遣
内侍存问。天禧三年十二月，无疾而卒，年六十。州上
其状，四年正月，诏曰：“国家举旌赏之命以辉丘园；申
恤赠之恩，用慰泉壤，所以褒逸民而厚风俗也。故陕
州处士魏野，服膺儒素，刻意篇章。顾词格之清新，为
士流之推许，而能笃淳古之行，慕《肥遁》之风。顷属时
巡，尝加聘召，恳陈诚志，愿遂考槃。及此沦亡，载深嗟
悼。兰台清秩，追饰幽扄，厚其赙助之资，宽以复除之
命。谅惟优礼，式显令名。魂而有知，歆此殊渥。可特赠
秘书省著作郎，赙其家帛二十疋、米三十斛，州县常
加存恤，二税外免其差徭。”

《刘师道传》：“师道，字损之，开封东明人。历左司郎中。性
慷慨尚气，善谈世务，与人交敦笃。工为诗，多与杨亿
辈酬唱，当时称之。”

《颜太初传》：“太初少博学，有隽才，慷慨好义，喜为诗，多
讥切时事。天圣中，亳州卫真令黎德润为吏诬构死
狱中。太初以诗发其冤，览者壮之。文宣公孔圣祐卒，
无子，除袭封且十年。是时有医许希，以鍼愈仁宗疾，
拜赐已，西向拜扁鹊曰：‘不敢忘师也’。帝为封扁鹊神
应侯，立祠城西。太初作许希诗，指圣祐事以讽在位。”
又致书参知政事蔡齐，齐为言于上，遂以圣祐弟袭
封。山东人范讽、石延年、刘潜之徒，喜豪放剧饮，不循
礼法，后生多慕之。太初作《东州逸党诗》，孔道辅深器
之。太初中进士，后为莒县尉，因事忤转运使，投劾去。
久之，补阆中主簿。范讽以罪贬，同党皆坐斥。齐与道
辅荐太初上其尝所为诗，召试中书，言者以为嘲讥
之辞，遂报。改临晋主簿。

《梅尧臣传》：“尧臣字圣俞，宣州宣城人，侍读学士询从
子也。工为诗，以深远古淡为意，间出奇巧，初未为人
所知。用询荫为河南主簿。钱惟演留守西京，特嗟赏
之，为忘年交，引与酬唱，一府尽倾。欧阳修与为诗友，
自以为不及。尧臣益刻厉，精思苦学，繇是知名于时。
宋兴，以诗名家，为世所传，如尧臣者盖少也。尝语人”
曰：“凡诗意新语工，得前人所未道者，斯为善矣。必能
状难写之景如在目前，含不尽之意见于言外，然后
为至也。”有人得西南夷布弓，衣其《织文》，乃尧臣诗也，
名重于时如此。

《石介传》：“介字守道，兖州奉符人。杜衍韩琦荐为太子
中允，直集贤院。会吕夷简罢相，夏竦既除枢密使，复
夺之，以衍代章得象、晏殊、贾昌朝、范仲淹、富弼及琦
同时执政，欧阳修、余靖、王素、蔡襄并为谏官，介喜曰：
‘此盛事也，歌颂吾职，其可已乎！作《庆历圣德》诗曰：‘于
惟庆历三年三月，皇帝龙兴，徐出闱闼，晨坐太极，昼’’”
开阊阁。躬览英贤，手鉏奸枿。大声沨沨，震摇六合。如
干之动，如雷之发，昆虫蹢躅，怪妖藏灭。同明道初，天
地嘉吉。初闻，皇帝蹙然言曰：“予祖予父，付予大业。予
恐失坠，实赖辅弼。汝得象殊，重慎微密。君相予久，予
嘉君伐。君仍相予，笙镛斯协。昌朝儒者，学问该洽。与
予论政，傅以经术。汝贰二相，庶绩咸秩，惟汝仲淹，汝
诚。予察。太后乘势，汤沸火热。汝时小臣，危言嶪嶪。为
予司谏，正予门𫔶。为予京兆，堲予谗说，贼叛。予夏往
予式遏，六月酷日，大冬积雪。汝寒汝暑，同予士卒。予
闻辛酸，汝不告乏。予晚得弼，予心弼悦。弼每见予，无
有私谒，以道辅予，弼言深切。予不尧舜，弼自笞罚。谏
官一年，疏奏满箧；侍从周岁，忠力廑竭，契丹忘义。梼
杌饕餮，敢侮大国。其辞慢悖，弼将予命，不畏不怯。卒复旧好，民得食褐。沙碛万里，死生一节。视弼之肤，霜
剥风裂。观弼之心，炼金锻铁。宠名大官，以酬劳渴。弼
辞不受，其志莫夺。惟仲淹弼，一夔一契。天实赉予，予
其敢忽。并来弼予，民无瘥札。曰‘衍汝来，汝予黄发。事
予二纪，毛秃齿豁。心如一兮，率履弗越。遂长枢府，兵
政无蹶。予早识琦，琦有奇骨。其器魁落，岂视扂楔。其
人浑朴，不施剞劂。可属大事，敦厚如勃。琦汝副衍。知
人予哲。惟修惟靖，立朝䡾䡾。言论磥砢，忠诚特达。禄
微身贱，其志不怯’。”尝诋大官，亟遭贬黜。万里归来，刚
气不折。屡进直言，以补予阙。素相之后，含“忠履洁。昔
为御史，几叩予榻。襄虽小官，多闻予彻。亦尝献言，箴
予之失。刚守粹悫，与修俦匹。并为谏官，正色在列。予
过汝言，毋钳汝舌。皇帝圣明，忠邪辨别。举擢畯良，扫
除妖魃。众贤之进，如茅斯拔。大奸之去，如距斯脱。上
倚辅弼，司予调燮。下赖谏诤，维予纪法。左右正人，无
有邪孽。予望太平，日不逾”浃。皇帝嗣位二十二年，神
武不杀，其默如渊；圣人不测，其动如天。赏罚在予，不
失其权。恭己南面，退奸进贤。知贤不易，非明弗得。去
邪惟艰，惟断乃克。明则不贰，断则不惑，既明且断，惟
皇帝之德。群臣踧踖，重足屏息，交相告语，曰：“惟正直，
毋作侧僻。”皇帝汝殛，诸侯危栗，堕玉失舄，交相告语：
“皇帝神明，四时朝觐，谨修臣职。四夷走马，坠镫失策，
交相告语。皇帝英武，解兵修贡，永为属国。皇帝一举，
群臣慑焉，诸侯畏焉，四夷服焉。臣愿皇帝寿万千年。”
诗所称，多一时名臣，其言大奸，盖斥竦也。《诗》且出，孙
复曰：“子祸始于此矣。”介不畜马，借马而乘，出入大臣
之门，颇招宾客，预政事，人多指目。不自安，求出，通判
濮州，未赴卒。会徐狂人孔直温谋反，搜其家，得介书，
夏竦衔介甚，且欲中伤杜衍等，因言介诈死，北走契
丹，请发棺以验。诏下京东访其存亡。衍时在兖州，以
验介事语官属，众不敢答。掌书记龚鼎臣愿以阁族
保介必死，衍探怀出《奏槁》示之曰：“老夫已保介矣。君
年少，见义必为，岂可量哉？”提点刑狱吕居简亦曰：“发
棺空，介果走北，孥戮非酷。不然，是国家无故剖人冢
墓，何以示后世？且介死，必有亲族、门生会葬及棺敛
之人，苟召问无异，即令具军令状保之，亦足应诏。”于
是众数百保介已死，乃免斲棺，子弟羁管他州。久之
得还。

《苏舜钦传》：“舜钦数上书论朝廷事，在苏州买水石作
沧浪亭。益读书时发愤懑于歌诗。其体豪放，往往惊
人。”

《黄亢传》：“亢字清臣。年十五，以文谒翰林学士章得象，
得象奇之。游钱塘，以诗赠处士林逋，逋尤激赏。时王
随知杭州，奏禁西湖为放生池。亢作诗数百言以奉，
士人争传之。”

《林逋传》：逋临终为诗，有“茂陵他日求遗槁，犹喜曾无
封禅书”之句。既卒，州为上闻，仁宗嗟悼，赐谥和靖先
生，赙粟帛。逋善行书，喜为诗，其词澄浃峭特，多奇句。
既就槁，随辄弃之。或谓：何不录以示后世？逋曰：吾方
晦迹林壑，且不欲以诗名一时，况后世乎！然好事往
往窃记之，今所传尚三百馀篇。

《蔡襄传》：“襄字君谟，兴化仙游人。举进士，为西京留守
推官，馆阁校勘。范仲淹以言事去国，余靖论救之，尹
洙请与同贬，欧阳修移书责司谏高若讷，由是三人
者皆坐谴。襄作《四贤一不肖诗》，都人士争相传写，鬻
书者市之得厚利。契丹使适至，买以归，张于幽州馆。
庆历三年，仁宗更用辅相，亲擢靖、修及王素为谏官”，
襄又以诗贺。三人列荐之，帝亦命襄知谏院。

《宗室传》：宗立从张揆学《春秋》，太清楼侍宴，预坐悉赋
祼玉诗。宗立诗先成，仁宗称善，屡赐飞白书，旌其文
雅。

《外戚传》：“曹佾从弟偕，为河阳总管，卒。尝从梅尧臣学
诗。尧臣称之，为序其诗。”

《隐逸传》：“杨璞字契元，郑州新郑人。善歌诗，士大夫多
传诵。与毕士安尤相善，每往来郭店，自称东野遗民。
尝杖策入嵩山穷绝处，构思为歌诗，凡数年，得百馀
篇。”

《王师约传》：“师约字君授，少习进士业，英宗欲求儒生
为主婿，宰相召克臣谕旨，令师约持所为文至第。明
日献赋一编，即坐中赋《大人继明》诗，遂赐对，选为驸
马都尉。”

《毕仲衍传》：“仲衍同知太常礼院，高丽使入贡，诏馆之。
上元夕，与使者宴东阙下，作诗诵圣德，神宗次韵赐
焉。当时以为宠。”

《王珪传》：“神宗即位，迁学士承旨。珪典内外制十八年，
最为久次。尝因展事斋宫，赋诗有所感，帝见而怜之。
熙宁三年，拜参知政事。九年，进同中书门下平章事。”
《王琪传》：“琪除馆阁校勘，集贤校理。帝宴太清楼，命馆
阁臣作山水石歌，琪独蒙褒赏。”

《薛昂传》：“昂历门下侍郎，以金紫光禄大夫致仕。昂主
王氏学，尝在安石坐围棋赌诗，局败，昂不能作，安石代之，时人以为笑云。”

《黄庭坚传》：庭坚熙宁初举四京学官，第文为优，教授
北京国子监，留守文彦博才之，留再任。苏轼尝见其
诗文，以为超轶绝尘，独立万物之表，世久无此，由是
声名始震。庭坚学问文章，天成性得，陈师道谓“其诗
得法杜甫，学甫而不为者。”

《曹皇后传》：苏轼以诗得罪，下御史狱，人以为必死。后
违豫中闻之，谓帝曰：“‘尝忆仁宗以制科得轼兄弟，喜
曰：吾为子孙得两宰相’。今闻轼以作诗系狱，得非仇
人中伤乎？捃至于诗，其过微矣。吾疾势已笃，不可以
冤滥致伤中和，宜熟察之。”帝涕泣，轼由此得免。
《蔡确传》：吴处厚者，邵武人，登进士第。始蔡确尝从处
厚学《赋》，及作相，处厚通笺乞怜确，无汲引意。王珪用
为大理丞，王安礼、舒亶相攻，事下大理。处厚知安礼
与珪善，论亶用官烛为自盗，确密遣达意救亶，处厚
不从，确怒，欲逐之，未果。珪请除处厚馆职，确又沮之。
珪为永裕山陵使，辟掌笺奏，确代使，出知通利军，又
徙知汉阳，处厚不悦。元祐中，确知安州，郡有静江卒
当戍汉阳，确固不遣。处厚怒曰：“尔在庙堂时数陷我，
今比郡作守，犹尔邪？”会得确《车盖亭》诗，引郝甑山事，
乃笺释上之，云：“郝处俊封甑山公，会高宗欲逊位武
后，处俊谏止。今乃以比太皇太后，且用沧海扬尘事，
此盖时运之大变，尤非佳话。讥谤切害，非所宜言。”确
遂南窜。擢处厚知卫州，然“士大夫由此畏恶之。”
《秦观传》：“观字少游，一字太虚，扬州高邮人。少豪隽，慷
慨溢于文词，举进士不中。强志盛气，好大而见奇，读
兵家书，与己意合。见苏轼于徐，为赋黄楼，轼以为有
屈宋才。又介其诗于王安石，安石亦谓清新似鲍谢。”
《张耒传》：“耒作诗，晚岁亦务平淡，效白居易体，而乐府
效张籍。”

《陈师道传》：师道喜作诗，自云学黄庭坚，至其高处，或
谓过之，然小不中意辄焚去，存者财十一。世徒喜诵
其诗文，至若奥学至行，或莫之闻也。

《王安中传》：“安中历翰林学士承旨。徽宗尝宴睿谟殿，
命安中赋诗百韵，以纪其事。诗成，赏叹不已，令大书
于殿屏，凡侍臣皆以副本赐之。其见重如此。”

《张舜民传》：舜民中进士第，环庆帅高遵裕辟掌机密
文字。王师无功，舜民在灵武诗有“白骨似沙沙似雪”，
及“官军斫受降城柳为薪”之句。坐谪监邕州盐米仓。
《李邴传》：邴迁翰林学士，尝与禁中曲宴，徽宗命赋诗。
高丽使入贡，邴为馆伴，徽宗遣中使持示使者，请传
录以归。

《刘正夫传》：正夫为翰林学士，蔡京不能平，谋中以事，
作春宴乐语，有“紫宸朝罢衮衣闲”之句。京党张康国
密白帝曰：“衮衣岂可闲。”竟改龙图阁直学士，知河南
府。

《陈与义传》：“与义，字去非，长于诗，体物寓兴，清邃纡馀，
高举横厉，上下陶谢韦柳之间。尝赋墨梅，徽宗嘉赏
之。”

《汪藻传》：“藻字彦章，饶州德兴人。幼颖异，入太学，中进
士第，调婺州观察推官，改宣州教授，稍迁江西提举
学事司干当公事。徽宗亲制《君臣庆会阁》诗，群臣皆
赓进，惟藻和篇，众莫能及。”

《黄友传》：友字龙友，温州平阳人。少不羁，十五入太学，
语同辈曰：“大丈夫不能为国立功，亦造化中赘物耳。”
因投笔西游。边帅刘法一见奇之，延至门下。会西鄙
军哄，都护高永年战没，友作七诗哀其忠。其后幕府
奏功，没永年之实，恤典不及。其子。以友诗进，徽宗览
之恻然，遂加赠谥。友亦免省试，登进士第。

《邓肃传》：“肃字志宏，南剑沙县人。少警敏能文，美风仪，
善谈论。李纲见而奇之，相倡和为忘年交。居父丧，哀
毁逾礼，芝产其庐。入太学，所与游皆天下名士。时东
南贡花石纲，肃作诗十一章，言守令搜求扰民，用事
者见之，屏出学。”

《张嵲传》：“嵲提举江州太平兴国宫时，方修好息兵，朝
廷讲稽古礼文之事，嵲作《中兴复古诗》以进。”

《胡宪传》：“宪之以改馆职召也，适秦桧讳言之后，宪与
王十朋、冯方、查籥、李浩相继论事，太学生为五贤诗
歌之。”

《秦桧传》：绍兴二十五年二月，以沈长卿旧与李光启
讥和议，又与芮煜共赋牡丹诗，有“宁令汉社稷，变作
莽乾坤”之句。为邻人所告，长卿编置化州。煜武冈军
静江有驲名，秦城知府吕愿中率宾僚共赋秦城王
气诗以媚桧，不赋者刘芮、李燮、罗博文三人而已。愿
中由此得召。

《刘一止传》：一止字行简，历敷文阁待制。诗自成家。吕
本中、陈与义读之曰：“语不自人间来也。”

《黄裳传》：裳字文叔，隆庆府普城人。少颖异，能属文。登
乾道五年进士第，调巴州通江尉。益务进学，文词迥
出流辈，人见之曰：“非复前日文叔矣。”时蜀中饷师，名
为和籴，实则取民。裳赋《汉中行》，讽总领李繁，繁为罢籴，民便之焉。

《佞幸传》：“谯熙载子令雍，以恩补承信郎、平阳郡王府
干办，寻充王府内知客，小有才，王尝与论《春秋》褒贬
齐宣王《易牛》、秦穆公悔过事，令雍即为三诗以献，王
甚爱重之。及即位，除知阁门事，累迁至扬州承宣使。”
《陆游传》：“游才气超逸，尤长于诗。晚年再出，为韩𠈁胄
撰《南园阅古泉记》，见讥清议。”

《徐鹿卿传》：“鹿卿为枢密院编修官，权右司，赞画二府，
通而守法。会右史方大琮、编修刘克庄、正字王迈以
言事黜，鹿卿赠以诗，言者并劾之，太学诸生作四贤
诗。”

《冷斋夜话》：宋太祖将问罪江南，李后主用谋臣计欲
拒王师。法眼禅师观牡丹于大内，因作偈讽之曰：“拥
毳对芳丛，由来趣不同。发从今日白，花似去年红。艳
曳随朝露，馨香逐晚风。何须待零落，然后始知空。”后
主不省，王师旋渡江。

《后山诗话》：王师围金陵，唐使徐铉来，铉伐其能，欲以
口舌解围。谓太祖不文，盛称其主博学多艺，有圣人
之能，使诵其诗，曰：《秋月之篇》，天下传诵之。其句云云。
太祖大笑曰：“寒士语尔，吾不道也。”铉内不服，谓大言
无实可穷也，以请殿上，惊惧相目。太祖曰：“微时自秦
中归道华下，醉卧田间，觉而月出，有句曰：‘未离海底
千山黑，才到天中万国明’。”铉大惊，殿上称寿。

《石林燕语》：江南李煜既降，太祖尝因曲燕问：“闻卿在
国内好作诗。”因使举其得意者一联。煜沈吟久之，诵
其咏扇云：“‘揖让月在手，动摇风满怀’。上曰：‘满怀之风
却有多少’？”他日复燕，煜顾近臣曰：“好一个翰林学士！”
《后山诗话》：太祖夜幸后池，对新月置酒，问当直学士
为谁，曰：“卢多逊。”召使赋诗，请韵曰：“些子儿诗云：‘太液
池边看月时，好风吹动万年枝。谁家玉匣开新镜，露
出清光些子儿’。”太祖大喜，尽以坐间饮食器赐之。
费氏，蜀之清城人，以才色入蜀宫，后主嬖之，号花蕊
夫人。效王建作宫词百首。国亡，入备后宫。太祖闻之，
召使陈诗，诵其《国亡诗》云：“君王城上竖降旗，妾在深
宫那得知。十四万人齐解甲，更无一个是男儿。”太祖
悦，盖蜀兵十四万，而王师数万尔。

《渑水燕谈录》：艺祖收河东凯旋，范果叩马进诗曰：“千
里版图来浙右，一声金鼓下河东。”上爱叹不已，赠秩
赐章服。果，鲁公质之侄，好学有文，时称“高、梁、柳。”范谓
高弁、梁周翰、柳开与果也。

《青箱杂记》：李文正公昉，深州饶阳人。太祖在周朝已
知其名，及即位，用以为相。尝语昉曰：“卿在先朝，未尝
倾陷一人，可谓善人君子。”故太宗遇昉亦厚。年老罢
相，每曲宴必宣赴赐坐。昉尝献诗曰：“微臣自愧头如
雪，也向钧天侍玉皇。”昉诗务浅切，效白乐天体。晚年
与参政李公至为唱和友，而李公诗格亦相类。今世
传《二李唱和集》是也。

李文正公子宗谔，仕至翰林学士，篇什笔札，两皆精
妙。太宗朝，尝以京官带馆职，赴内宴，阁门拒之。宗谔
献诗曰：“戴了宫花赋了诗，不容重睹赭黄衣。无聊独
出金门去，恰似当年下第归。”盖宗谔尝举进士，御试
下第，故诗因及之。太宗即时宣召赴坐，后遂为例，虽
选人带职，亦预内宴，自宗谔始也。

《金玉诗话》：王师炅戍江左，城将破，或梦丱角女子行
空中，以簁簁物，散落如豆著地，皆成人。问其故，曰：“此
当死于难者。”后见一贵人盛冠服推堕于地，曰：“徐屯
舍人也。”既寤，闻徐锴死，围城中云：王文公兄弟在金
陵，《和王微之哲登高斋诗》押“簁”字。平甫曰：“当时徐氏
擅笔墨，夜围梦堕空中簁。”此事奇谲而盘屈强韵中，
可谓“拽虎手”也。

《青箱杂记》：曹翰尝平江南有功，后归环卫，数年不调。
一日内宴太宗，侍臣皆赋诗，翰以武人不预，乃自陈
曰：“臣少亦学诗，亦乞应诏。”太宗笑而许之曰：“卿武人，
宜以‘刀’字为韵。”翰援笔立就，因以寄意曰：“三十年前
学六韬，英名常得预时髦。曾因国难披金甲，不为家
贫卖宝刀。臂健尚嫌弓力软，眼明犹识阵云高。庭前
昨夜秋风起，羞睹盘花旧战袍。”太宗览之恻然，即自
环卫骤迁数级。

《渑水燕谈录》：王元之在翰林，太宗恩遇极厚。尝侍宴
琼林，独召至御榻顾问。帝语宰相曰：“王某文章独步
当代，异日垂名不朽。”元之有诗云：“琼林侍游宴，金口
独褒扬。”

《冷斋夜话》：王中令既平蜀，捕还馀寇，与部队相远，饥
甚，入一村寺中。主僧醉甚箕踞，公怒欲斩之，僧应对
不惧，公奇而赦之，问求蔬食，僧曰：“有肉无蔬。”公亦奇
之，馈之以蒸猪头，食之甚美。公喜问僧：止能饮酒食
肉耶？为有他技也？僧自言能为诗，公令赋食蒸豚诗，
操笔立成，曰：“嘴长足短浅含膘，久向山中食药苗，蒸
处已将蕉叶裹，熟时兼用杏浆浇，红鲜雅称金盘荐，
软熟真堪玉著挑，共把膻根来比并，膻根只合吃藤
条。”公大喜，与紫衣师，号《渑水燕谈》。录太宗朝赵昌国者，自陈乞应百篇举，帝
亲出五言四句为题云：“秋风雪月天，花竹鹤云烟，诗
酒春池雨，山僧道柳泉。”凡二十字，字为五篇，篇四韵，
至晓仅成数《篇，辞意无足取，亦赐及第用劝》

《读书镜》：吕文穆公未第时，薄游一县，胡旦方随其父
宰是邑，遇吕甚薄，客有誉吕曰：“吕君工于诗，宜少加
礼。”胡问诗之警句，客举一篇，其卒章云：“挑尽寒灯梦
不成。”胡笑曰：“乃是一渴睡汉尔。”吕闻之甚恨而去。明
年首中甲科，使人寄语胡曰：“渴睡汉状元及第矣。”胡
答曰：“待我明年二人及第，输君一筹。”既而次榜亦首
选，两人相见，俱甚赧，“此同辈不可轻也。”

《续诗话》：杨朴字契元，郑州人。善为诗，不仕。少时尝与
毕相同学，毕荐之，太宗召见，面赋《蓑衣》诗云：“狂脱酒
家春醉后，乱堆渔舍晚晴时。”除官不受，听归山。以其
子从政为长水尉。朴尝为《七夕诗》云：“年年乞与人间
巧，不道人间巧已多。”

《石林燕语》：太宗当天下无事，留意艺文，而琴棋亦皆
造极品。时从臣应制赋诗，皆用险韵，往往不能成篇，
而赐两制棋势，亦多莫究所以，故不得已则相率上
表乞免和诉不晓而已。王元之尝有诗云：“分题宣险
韵，翻势得仙棋。”又云：“恨无才应副，空有表虔祈。”盖当
时事也。

《湘山野录》：“杨大年年十一，建州送入阙下。太宗亲试
一赋一诗，顷刻而就。上喜，令中人送中书，俾宰臣再
试。时参政李至状：‘臣等今月某日，入内都知王仁睿
传圣旨，押送建州。十一岁习进士杨亿到中书，其人
来自江湖，对扬轩陛，殊无震慑，便有老成，盖圣祚承
平，神童间出也。臣亦令赋《喜朝金阙诗》五言六韵，亦’”
顷刻而成。其诗谨封进。诗内有：“七闽波渺邈，双阙气
岧峣。晓登云外岭，夜渡月中潮。”断句云：“愿秉清忠节，
终身立圣朝”之句。

《渑水燕谈录》：杨侍读徽之以能诗闻，太宗知其名，索
其所著，以百篇献上。卒章曰：“少年牢落今何幸，叨遇
君王问姓名。”太宗和赐，且语近臣曰：“徽之文雅可尚，
操履端正。拜礼部侍郎，选十联写于御屏。”梁周翰之
诗曰：“谁似金华杨学士，十联诗在御屏风。”《江行》云：“犬
吠竹篱沽酒客，鹤随苔岸洗衣僧。”《寒食》云：“天寒酒薄
难成醉，地迥楼高易断魂。”《塞上》云：“戍楼烟自直，战地
雨长腥。”《嘉阳川》云：“青帝已教春不老，素娥何惜月长
圆。”又云：“浮花水入瞿塘峡，带雨云归越隽州。”《哭江为》
云：“废宅寒塘水，荒坟宿草烟。”《元夜》云：“春归万年树，月
满九重城。”《僧舍》云：“偶题岩石云生笔，闲绕庭松露湿
衣。”《湘江舟行》云：“新霜染枫叶，皓月借”《芦花宿东林》云：
“开尽菊花秋色老，更逢桐叶雨声寒。”

王元之初知制诰，上疏雪徐铉，令商州召入为学士。
坐辨孝章皇后不实，谪滁州。复召知制诰，撰《太祖尊
号册》。坐轻诬谪黄州，作《三黜赋》以自述。时苏易简知
举，适放榜，奏曰：“禹偁翰院名儒，今将全榜诸生送于
郊。”上可其奏。诸生别，元之占一绝付状元孙何曰：“为
我多谢。”苏易简云：“缀行相送我何荣，老鹤乘轩愧谷”
莺。三入承明不知举，看人门下放门生。

杨文公初为光禄丞，太宗颇爱其才。一日，后苑赏花
宴，词臣不得预，以诗贻诸馆阁曰：“闻带宫花满鬓红，
上林弦筦侍重瞳。蓬莱咫尺无因到，始信仙凡迥不
同。”诸公不敢匿，以诗进呈。上诘有司所以不召，左右
以未贴职，例不得预。即命直言院免谢，令预晚宴。时
以为荣。

夏文庄公竦，初侍其父监通州狼山盐场，《渡口》诗曰：
“渡口人稀黯翠烟，登临尤喜夕阳天。残云右倚维扬
树，远水难回建业船。山隐乱猿啼古寺，电驱甘雨过
闲田。季膺死后无归客，江上鲈鱼不直钱。”时年十七。
后之题诗，无出其右。识者以谓“甘雨过闲田”虽有为
霖之志，而终无济物之泽。

陈文惠公尧佐，端拱元年，程宿下及第，同年二十八
人。时公兄弟俱未仕，父省华为小官，家贫。魏埜以诗
贺之云：“放人少处先登第，举族贫时已受官。”

《墨客挥犀》：张端公伯玉大科成名，篇什豪迈，尤为清
脱。过姑熟，见李太白《十咏》，叹美久之，周流泉石间，后
见一水清激，询地人曰：“此水名明月泉。”公曰：“太白不
题此泉，将留以待我也。”公有诗曰：“至今千丈松，犹伴
数岩雪。不见纤尘飞，寒泉皓明月。”

张宗永，华州人。倜傥不羁，善为诗。宝元中，以职官知
建安县。时郑州陈相尹京兆，宗永尝以事失公意。公
有别业在鄠、杜县间，宗永知公好绝句诗，乘闲诣之，
于舍壁大书二韵云：“乔松翠竹绝纤埃，门对南山尽
日开。应是主人贪报国，功成名遂不归来。”庄督录以
闻，公览而善之，待之如初。宗永尝有诗云：“大书文字
堤防老，剩买峰峦准备闲。”嘉句甚多，往往脍炙人口。
《青箱杂记》：真宗听政之暇，惟务观书。每观毕一书，即
有篇咏，使近臣赓和。故有御制《看尚书诗》三章，《看周

《读三国志》三首，《读晋书》三首，《读宋书》“三首，《读陈书》二
首，《读魏书》三首，《读北齐书》二首，《读后周书》三首，《读隋
书》三首，《读唐书》三首，《读五代梁史》三首，《读五代后唐
史》三首，《读五代晋史》二首，《读五代汉史》二首，《读五代
周史》”二首，可谓近代好文之主也。

魏野，陕府人，亦有诗名，寇莱公每加前席。野献莱公
《生日诗》云：“何时生上相，明日是中元。”以莱公七月十
四日生故也。又有赠莱公诗云：“有官居鼎鼐，无地起
楼台。”而其诗传播漠北。故真宗末年，尝有北使诣阙，
询于译者曰：“那个是无地起楼台底宰相？”时莱公方
居散地，真宗即召还，授以北门管钥。

世传魏野尝从莱公游陕府僧舍，各有留题。后复同
游，见莱公之诗已用碧纱笼护，而野诗独否，尘昏满
壁。时有从行官妓，颇慧黠，即以袂就拂之，野徐曰：“若
得常将红袖拂，也应胜似碧纱笼。”莱公大笑。

《读书镜》：王旦从东封车驾回，过陕，魏野寄与诗云：“圣
朝宰相年年出，公在中书十二秋。西祀东封俱已了，
好来相伴赤松游。”旦袖此诗求退，就得谢。寇准自永
兴被召，野亦以诗送之云：“好去上天辞富贵，却来平
地作神仙。”公得诗不悦。后二年贬通州，每题前诗于
窗，朝夕吟哦之。说者谓寇莱公之南迁，不如王文正
之早退，然公《题驿亭》诗，未必不晚悟于魏处士者。其
诗云：“沙堤筑处迎丞相，驿使催时送逐臣。到了输他
林下客，无荣无辱自由身。”

《墨客挥犀》：蜀人魏野，隐居不仕宦，喜为诗，以诗著名。
卜居陕州东门之外，有陕州平陆县诗云：“寒食花藏
县，重阳菊绕湾。一声离岸橹，数点别州山。”最为警句。
所居颇潇洒，当世显人多与之游，寇忠愍尤爱之，尝
有赠忠愍诗云：“好向上天辞富贵，却来平地作神仙。”
后忠愍镇北都，召野坐门下。北都有妓女，美色，举止
生硬，士人谓之生张八。因府会，忠愍令乞诗于野，野
赠之诗曰：“君为北道生张八，我是西州熟魏三。莫怪
樽前无笑语，半生半熟未相谙。”吴正宪《忆陕郊》诗云：
“南郭迎天使，东郊召隐人。”隐人谓野，而野有子名闲，
亦有清誉，今尚居陕州。

《渑水燕谈录》：祥符中，有刘偁者，久困铨调，为陕州司
法参军，廉慎至贫。及罢官，先为归计，卖所乘马办裘，
跨驴以归。魏埜以诗赠行云：“谁似甘棠刘法掾，来时
乘马去骑驴。”未几，真宗祀汾阴，过陕，诏征埜赴行在，
埜不奉诏。上遣中使就埜家索其所著，得赠偁诗。上
叹赏久之，语宰相曰：“小官中有廉贫如此者。”使召之，
偁方为江南幕吏，至以为京官，知青州博兴县，后有
差除，上曰：“得如刘偁者可矣。”未数年，亟迁主客郎中、
司户部郎官。

荆南朱昂，博学有清德，晚年以工部侍郎乞骸骨。既
得谢，真宗赐坐宠诏，留候秋凉还荆南。故吴淑赠诗
曰：“浴殿东凉初阁笔，渚宫秋晚得悬车。”比行，赐宴玉
津园，侍臣皆赴，坐中内侍传诏，各赋诗饯行，凡四十
八篇。独李翰长维诗最奇绝，云：“清朝纳禄犹强健，白
首还家正太平。”昂弟协，亦退居里中，皆八十馀，时谓
渚宫二疏。

《续墨客挥犀》：李庭彦献百韵诗于一上官，其间有句
云：“舍弟江南没，家兄塞北亡。”上官惕然伤之，曰：“不意
君家凶祸重，并如此。”庭彦遽起，自解曰：“实无此事，但
图对属亲切耳。”

《归田录》：孙何、孙仅，俱以能文驰名一时。仅为陕西转
运使，作《骊山诗》二篇，其后篇有云：“秦帝墓成陈胜起，
明皇宫就禄山来。”时方建玉清昭应宫，有恶仅者，欲
中伤之，因录其诗以进。真宗读前篇云：“朱衣吏引上
骊山。”遽曰：“仅小器也，此何足夸？”遂弃不读。而陈胜、禄
山之语，卒得不闻，人以为幸也。

真宗朝，岁岁赏花钓鱼，群臣应制。尝一岁临池，久之
而御钩不食。时丁晋公谓《应制》诗曰：“莺惊凤辇穿花
去，鱼畏龙颜上钓迟。”真宗称赏，群臣皆自以为不及
也。

《东轩笔录》：夏郑公竦以父没王事得三班差使。然自
少好读书，工为诗。一日携所业伺宰相李文靖公沆
退朝，拜于马首而献之。文靖读其句，有“山势蜂腰断，
溪流燕尾分”之句，深爱之，终卷皆佳句。翊日袖诗呈
真宗，及叙其死事之后，家贫，乞与换一文资，遂改润
州金坛主簿。后数年举制科，对策廷下，有老宦者前
揖曰：“吾阅人多矣，视贤良他日必贵，乞一诗以志今
日之事。”因以吴绫手巾展于前，郑公乘兴题曰：“帘内
衮衣明黼黻，殿前旌斾杂龙蛇。纵横落笔三千字，独
对丹墀日未斜。”是年制策高等。平生好为诗，皆有所
属。初罢枢府，为南京留守，时有忌疾之者，到部作诗
曰：“造化平分何大钧，腰间新佩玉麒麟。南湖日夜栽
桃李，准拟睢阳过十春。”又曰：“海雁桥边春水深，略无
尘土到花阴。忘机不管人知否，自有沙鸥信此心。”晚
年流落，仇敌益众，而抨弹之疏不辍。上闻，因作诗送一台官曰：“弱羽轻弦势未安，孤飞殊不碍鹓鸾。黄金
自有双南贵，莫与游人作弹丸。”始王沂公曾当国，郑
公为翰林学士，欲撼之，因作《青州》诗曰：“日上西山舞
鸾鹤，波翻碧海斗蛟龙。直钩到了成何事，消得君王
四履封。”以沂公青人故也。

《青箱杂记》：夏文庄公举制科，庭对策罢，方出殿门，遇
杨徽之，见其年少，遽与语曰：“老夫他则不知，唯喜吟
咏，愿丐贤良一篇，以卜他日之志，不识可否？”公援笔
欣然曰：“殿上衮衣明日月，砚中旗影动龙蛇，纵横礼
乐三千字，独对丹墀日未斜。”杨公叹服数四，曰：“真将
相器也。”

贤奕，真宗出《喜雨诗》示二府，王文正公袖归，谕同列
曰：“上诗有一误字。”王钦若曰：“此亦无害。”钦若退，密奏
之。翊日，上怒谓公曰：“昨日诗有误字，何不奏来？”公再
拜谢，枢密马知节具以实奏。又曰：“王旦略不辨，真宰
相器也。”上顾公笑。

《西朝宝训》：真宗赋《御沟柳》诗，令宰相两省和进。陈执
中诗曰：“一度春来一度新，翠光长得照龙津。君王自
爱天然态，恨杀昭阳歌舞人。”其诗尤著者。

辟寒寇莱公镇北门，有善歌者至庭，公取金锺独酌，
令歌数阕赠之。束彩侍儿倩桃自内窥之，为诗呈公
云：“夜冷衣单手屡呵，幽窗轧轧度寒梭。腊天日短不
盈尺，何似妖姬一曲歌？”

《东轩笔录》：丁谓有才智，然多希合上旨，天下以为奸
邪。及稍进用，即启迪真宗以神仙之事。又作玉清昭
应宫，耗费国帑，不可胜纪。谓既为宫使，夏竦以知制
诰为判官。一日，宴官僚于斋厅，有杂手伎，俗谓弄碗
注者，献艺于庭，丁顾语夏曰：“古无咏碗注诗，舍人可
作一篇。”夏即席赋诗曰：“舞拂挑珠复吐丸，遮藏巧便
百千般。王公端坐无由见，却被旁人冷眼看。”丁览读
变色

《闻见杂录》：李和文都尉好士，一日召从官呼左右军
官妓置会。夜午，台官论之，杨文公以告，先公不答，退
以红笺书小诗以遗和文，且以不得预会为恨。明日，
真宗出章疏，先公曰：“臣尝知之，亦遗其诗，恨不得往
也。太平无象，此其象乎？”上意遂释。

《渑水燕谈录》：王文正公曾、李文定公迪，咸平、景德间
相继状元及第，其后更践政府。及罢相镇青，又为交
承。故文正《送文定移镇兖海》诗有“锦标夺得曾相继，
金鼎调时亦践更”之句。又云：“并土儿童君再见，会稽
章绂我偏荣。”盖文定再镇兖，而青社文正乡里也。
《邻几杂志》：王文穆罢相知杭州，朝士送诗，惟陈从易
学士云“千重浪里平安过，百尺竿头稳下来。”冀公称
重之。杨文公在馆中，文穆或继至，必径出，他所亦然，
几类爰、晁故事。文穆去，举朝皆有诗，独文公不作。文
穆辞日，奏真庙传宣令作诗，迁延不送。

《画墁录》：“王钦若罢相，出知杭州，人皆以诗送行，独杨
大年不作，诉于上前，真宗遣近侍谕旨作诗，大年竟
不作。”

《闻见后录》：真宗尝问杨大年：“见《比红儿》诗否”，大年失
对，每语子孙为恨。后诸孙有得于相国寺庭杂卖故
书中者，盖唐末罗虬、罗邺、罗隐兄弟俱有文，时号三
罗。虬登科，从事坊州，有营妓小字红儿，先为郡将所
嬖，人不敢近，虬亦悦之。郡将不能容，虬弃官去，然于
红儿犹不忘也。拟诸美物，作《比红儿诗》百首，事出摭
言，亦略见《太平广记》中。大年不知何也。

《王氏谈录》：公言：“祥符中，日本僧寂照来朝，后求礼天
台山。先中令守会稽，寂照经由来谒。寂照善书迹，习
二王而不习华言，但以笔札通意。时长兄为天台宰，
中令以书道之，兼赠诗云：‘沧波泛瓶锡，几月到天朝。
乡信日边断，归程海面遥。秋泉吟里落，霜叶定中飘。
为爱华风住，扶桑梦自消’。”既至天台，致书来谢，累幅
勤至，其字体婉美可爱。杨文公在禁中识之，亦尝序
其事。

《湘山野录》：宋九释诗，惟惠崇师绝出，尝有“河分冈势
断，春入烧痕青”之句，传诵都下，籍籍喧著，馀缁遂寂
寥无闻，因忌之，乃厚诬其盗。闽僧文兆以诗嘲之曰：
“河分冈势司空曙，春入烧痕刘长卿。不是师兄偷古
句，古人诗句犯师兄。”

寇莱公一日延诗僧惠崇于池亭，探阄分题，丞相得
“池上柳”、“青”字韵，崇得“池上鹭”，“明”字韵。崇默绕池径，驰
心于杳冥以搜之。自午及晡，忽以二指点空，微笑曰：
“已得之，已得之。此篇功在‘明’字，凡五押之，俱不倒，方
今得之。”丞相曰：“试请口举。”崇曰：“照水千寻迥，栖烟一
点明。”公笑曰：“吾之柳，功在‘青’字，已四押之终未惬。不”
若且罢。崇诗全篇曰：“雨绝方塘溢，迟徊不复惊。曝翎
沙日暖，引步岛风清。”及断句云：“主人池上凤，见尔忆
蓬瀛。